CELEX: 32022D0871
Language: mt
Date: 2022-05-30 00:00:00
Title: Deċiżjoni (UE) 2022/871 tal-Parlament Ewropew u tal-Kunsill tat-30 ta’ Mejju 2022 li temenda d-Deċiżjoni tal-Kunsill 2003/17/KE fir-rigward tal-perijodu ta’ applikazzjoni tagħha u fir-rigward tal-ekwivalenza tal-ispezzjonijiet fuq il-post imwettqa fil-Bolivja fuq għelejjel li jipproduċu ż-żerriegħa taċ-ċereali u għelejjel li jipproduċu ż-żerriegħa tal-pjanti taż-żejt u tal-fibra u l-ekwivalenza taż-żerriegħa taċ-ċereali u tal-pjanti taż-żejt u tal-fibra prodotti fil-Bolivja (Test b’rilevanza għaż-ŻEE)

3.6.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 152/109
               
            
         DEĊIŻJONI (UE) 2022/871 TAL-PARLAMENT EWROPEW U TAL-KUNSILL
         tat-30 ta’ Mejju 2022
         li temenda d-Deċiżjoni tal-Kunsill 2003/17/KE fir-rigward tal-perijodu ta’ applikazzjoni tagħha u fir-rigward tal-ekwivalenza tal-ispezzjonijiet fuq il-post imwettqa fil-Bolivja fuq għelejjel li jipproduċu ż-żerriegħa taċ-ċereali u għelejjel li jipproduċu ż-żerriegħa tal-pjanti taż-żejt u tal-fibra u l-ekwivalenza taż-żerriegħa taċ-ċereali u tal-pjanti taż-żejt u tal-fibra prodotti fil-Bolivja
         (Test b’rilevanza għaż-ŻEE)
         IL-PARLAMENT EWROPEW U L-KUNSILL TAL-UNJONI EWROPEA,
         Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 43(2) tiegħu,
         Wara li kkunsidraw il-proposta tal-Kummissjoni Ewropea,
         Wara li l-abbozz tal-att leġiżlattiv intbagħat lill-parlamenti nazzjonali,
         Wara li kkunsidraw l-opinjoni tal-Kumitat Ekonomiku u Soċjali Ewropew (1),
         Filwaqt li jaġixxu skont il-proċedura leġiżlattiva ordinarja (2),
         Billi:
         
                     (1)
                  
                  
                     Id-Deċiżjoni tal-Kunsill 2003/17/KE (3) tipprevedi li, f’ċerti kundizzjonijiet, l-ispezzjonijiet fuq il-post imwettqa fuq ċerti għelejjel li jipproduċu ż-żerriegħa fil-pajjiżi terzi elenkati fl-Anness I ta’ dik id-Deċiżjoni jridu jitqiesu ekwivalenti għall-ispezzjonijiet fuq il-post imwettqa f’konformità mal-liġi tal-Unjoni. Tipprevedi wkoll li, f’ċerti kundizzjonijiet, iż-żerriegħa ta’ ċerti speċijiet prodotti f’dawk il-pajjiżi terzi trid titqies bħala ekwivalenti għaż-żerriegħa prodotta f’konformità mal-liġi tal-Unjoni.
                  
               
                     (2)
                  
                  
                     L-ekwivalenza ngħatat lil dawk il-pajjiżi terzi abbażi tal-qafas multilaterali għall-kummerċ internazzjonali taż-żrieragħ, jiġifieri l-Iskemi taż-Żrieragħ tal-Organizzazzjoni għall-Kooperazzjoni u l-Iżvilupp Ekonomiċi (OECD) għaċ-Ċertifikazzjoni Varjetali taż-Żerriegħa li jimxu fil-Kummerċ Internazzjonali u l-metodi tal-Assoċjazzjoni Internazzjonali tal-Ittestjar taż-Żerriegħa (ISTA) jew, fejn xieraq, ir-regoli tal-Assoċjazzjoni tal-Analisti Uffiċjali taż-Żerriegħa li huma ekwivalenti għall-metodi tal-ISTA. Il-Kummissjoni wettqet ukoll valutazzjonijiet leġiżlattivi u awditi f’xi wħud minn dawk il-pajjiżi terzi sabiex tivverifika jekk jissodisfawx ir-rekwiżiti skont il-liġi tal-Unjoni qabel ma tat l-ekwivalenza għall-ewwel darba. L-ittestjar u r-rapportar annwali fi ħdan il-qafas tal-OECD, l-awditu mill-ġdid perjodiku tal-laboratorji għall-akkreditazzjoni tal-ISTA, kif ukoll l-ispezzjonijiet uffiċjali fil-kuntest tal-liġi tal-Unjoni, jindikaw li l-ispezzjonijiet fuq il-post imwettqa f’dawk il-pajjiżi terzi għadhom ikomplu jagħtu l-istess garanziji bħall-ispezzjonijiet fuq il-post imwettqa mill-Istati Membri u li ż-żerriegħa prodotta u ċċertifikata f’dawk il-pajjiżi terzi tkompli tagħti l-istess garanziji bħaż-żerriegħa prodotta u ċċertifikata fl-Istati Membri. Għalhekk, jenħtieġ li dawk l-ispezzjonijiet fuq il-post u ż-żerriegħa jkomplu jitqiesu bħala ekwivalenti għall-ispezzjonijiet fuq il-post u ż-żerriegħa tal-Unjoni.
                  
               
                     (3)
                  
                  
                     Fl-2016, il-Bolivja ppreżentat talba lill-Kummissjoni għall-għoti ta’ ekwivalenza lis-sistema tagħha ta’ spezzjonijiet fuq il-post ta’ għelejjel li jipproduċu ż-żerriegħa u għaż-żerriegħa tas-Sorghum spp. (sorgu), Zea mays (qamħirrum) u Helianthus annuus (ġirasol) prodotti u ċċertifikati fil-Bolivja.
                  
               
                     (4)
                  
                  
                     Il-Kummissjoni vvalutat il-leġiżlazzjoni rilevanti tal-Bolivja u wettqet awditu fl-2018 dwar is-sistema ta’ kontrolli uffiċjali tal-produzzjoni taż-żerriegħa u ċ-ċertifikazzjoni taż-żerriegħa tas-sorgu, tal-qamħirrum u tal-ġirasol fil-Bolivja, u l-ekwivalenza tagħhom mar-rekwiżiti tal-Unjoni, u ppubblikat is-sejbiet tal-awditu f’rapport intitolat “Rapport finali ta’ awditu mwettaq fl-Istat Plurinazzjonali tal-Bolivja mill-14 ta’ Marzu 2018 sat-22 ta’ Marzu 2018 sabiex tiġi evalwata s-sistema ta’ kontrolli uffiċjali u ċ-ċertifikazzjoni taż-żerriegħa u l-ekwivalenza tagħhom mar-rekwiżiti tal-Unjoni Ewropea”.
                  
               
                     (5)
                  
                  
                     Dak l-awditu wera li hemm sistema organizzata tajjeb għall-produzzjoni u għaċ-ċertifikazzjoni taż-żrieragħ fil-Bolivja. Il-Kummissjoni identifikat xi nuqqasijiet u pprovdiet ir-rakkomandazzjonijiet lill-Bolivja. Peress li l-Bolivja indirizzat dawk in-nuqqasijiet sat-30 ta’ Novembru 2018, hija tissodisfa l-kundizzjonijiet stabbiliti fl-Anness II għad-Deċiżjoni 2003/17/KE u r-rekwiżiti rispettivi stabbiliti fid-Direttivi tal-Kunsill 66/402/KEE (4) u 2002/57/KE (5).
                  
               
                     (6)
                  
                  
                     Għalhekk, huwa xieraq li tingħata ekwivalenza fir-rigward tal-ispezzjonijiet fuq il-post imwettqa fir-rigward tal-għelejjel li jipproduċu ż-żrieragħ tas-sorgu, tal-qamħirrum u tal-ġirasol fil-Bolivja u fir-rigward taż-żerriegħa tas-sorgu, tal-qamħirrum u tal-ġirasol prodotta fil-Bolivja u ċċertifikati uffiċjalment mill-awtoritajiet tagħha.
                  
               
                     (7)
                  
                  
                     Peress li d-Deċiżjoni 2003/17/KE ser tiskadi fil-31 ta’ Diċembru 2022, jenħtieġ li jiġi estiż il-perijodu li għalih hija rikonoxxuta l-ekwivalenza skont dik id-Deċiżjoni, sabiex jiġi evitat kwalunkwe riskju ta’ tfixkil tal-importazzjonijiet taż-żerriegħa fl-Unjoni. Filwaqt li jitqies l-investiment u ż-żmien meħtieġ għall-produzzjoni taż-żerriegħa ċċertifikata f’konformità mal-liġi tal-Unjoni, huwa xieraq li dak il-perijodu jiġi estiż b’seba’ snin.
                  
               
                     (8)
                  
                  
                     Id-Deċiżjoni 2003/17/KE għalhekk jenħtieġ li tiġi emendata skont dan,
                  
               ADOTTAW DIN ID-DEĊIŻJONI:
         
            Artikolu 1
            Emendi lid-Deċiżjoni 2003/17/KE
            Id-Deċiżjoni 2003/17/KE hija emendata kif ġej:
            
                        (1)
                     
                     
                        fl-Artikolu 6, id-data “il-31 ta’ Diċembru 2022” hija sostitwita bid-data “il-31 ta’ Diċembru 2029”;
                     
                  
                        (2)
                     
                     
                        it-tabella fl-Anness I hija emendata kif ġej:.
                        
                                    (a)
                                 
                                 
                                    ir-ringiela li ġejja tiddaħħal bejn ir-ringieli “AU” u “BR”:
                                    
                                                “BO
                                             
                                             
                                                
                                                            Il-Ministeru għall-Iżvilupp Rurali u l-Artijiet
                                                         
                                                      
                                                            il-Bolivja
                                                         
                                                      
                                                            Av. Camacho entre calles Loaya y Bueno N°1471, LA PAZ
                                                         
                                                      
                                             
                                                66/402/KEE – biss għal Zea mays u Sorghum spp.;
                                                2002/57/KE – biss għal Helianthus annuus”;
                                             
                                          
                              
                                    (b)
                                 
                                 
                                    fin-nota f’qiegħ il-paġna (1), it-termini li ġejjin jiddaħħlu bejn “AU - l-Awstralja,” u “BR - Brażil,”:
                                    
                                                 
                                             
                                             
                                                “BO – il-Bolivja,”;
                                             
                                          
                              
                  
         
            Artikolu 2
            Dħul fis-seħħ
            Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
         
         
            Artikolu 3
            Destinatarji
            Din id-Deċiżjoni hija indirizzata lill-Istati Membri.
         
         
            Magħmul fi Brussell, it-30 ta’ Mejju 2022.
            
               
                  Għall-Parlament Ewropew
               
               
                  Il-President
               
               R. METSOLA
            
            
               
                  Għall-Kunsill
               
               
                  Il-President
               
               B. LE MAIRE
            
         
         
            (1)  Opinjoni tal-23 ta’ Marzu 2022 (għadha mhijiex ippubblikata fil-Ġurnal Uffiċjali).
         
            (2)  Pożizzjoni tal-Parlament Ewropew tal-5 ta’ April 2022 (għadha mhijiex ippubblikata fil-Ġurnal Uffiċjali) u deċiżjoni tal-Kunsill tas-16 ta’ Mejju 2022.
         
            (3)  Id-Deċiżjoni tal-Kunsill 2003/17/KE tas-16 ta’ Diċembru 2002 dwar l-ekwivalenza tal-ispezzjonijiet fuq il-post imwettqa fil-pajjiżi terzi fuq l-uċuħ tar-raba’ li jipproduċu ż-żerriegħa u dwar l-ekwivalenza taż-żerriegħa prodotta fil-pajjiżi terzi (ĠU L 8, 14.1.2003, p. 10).
         
            (4)  Id-Direttiva tal-Kunsill 66/402/KEE tal-14 ta’ Ġunju 1966 dwar il-marketing taż-żerriegħa tal-ġwież (ĠU P 125, 11.7.1966, p. 2309).
         
            (5)  Id-Direttiva tal-Kunsill 2002/57/KE tat-13 ta’ Ġunju 2002 fuq il-marketing taż-żerriegħa ta’ pjanti taż-żejt u tal-fibra (ĠU L 193, 20.7.2002, p. 74).